**Az előterjesztést megtárgyalta:**

* Oktatási és Szociális Bizottság
* Jogi és Társadalmi Kapcsolatok Bizottsága
* Gazdasági és Városstratégiai Bizottság

*A határozati javaslatot törvényességi*

*szempontból megvizsgáltam:*

*/: Dr. Károlyi Ákos :/*

*jegyzői feladatokat ellátó aljegyző*

**ELŐTERJESZTÉS**

**Szombathely Megyei Jogú Város Közgyűlésének 2015. június 18-i ülésére**

**Javaslat a Savaria REHAB-TEAM Szociális Szolgáltató és Foglalkoztatási Kiemelkedően Közhasznú Nonprofit kft. és a Regionális Szociális Forrásközpont Közhasznú Nonprofit Kft. összevonására**

A szociális és gyermekjóléti szolgáltatások biztosítása az önkormányzat kötelező feladata. Szombathely Megyei Jogú Város Önkormányzata kötelező feladatát egy költségvetési intézmény, a Pálos Károly Szociális Szolgáltató Központ és Gyermekjóléti Szolgálat fenntartásával, valamint két nonprofit Kft., a Savaria REHAB-TEAM Szociális Szolgáltató és Foglalkoztatási Kiemelkedően Közhasznú Nonprofit Kft., és a Regionális Szociális Forrásközpont Közhasznú Nonprofit Kft. közreműködésével látja el.

*A Savaria REHAB-TEAM Szociális Szolgáltató és Foglalkoztatási Kiemelkedően Közhasznú Nonprofit Kft.* az Önkormányzattal kötött ellátási szerződésben foglaltak szerint a hajléktalanok ellátását biztosítja, melynek keretében átmeneti szállást, éjjeli menedékhelyet, hajléktalanok nappali melegedőjét, továbbá hajléktalanok otthonát működtet. Utcai szolgálatot lát el, szervezi az ellátottak intézményen belüli foglalkoztatását, külön telephely engedéllyel asztalosműhelyt működtet, munka-rehabilitációs fejlesztő-felkészítő foglalkoztatást szervez, továbbá a közfoglalkoztatás keretében részt vesz Szombathely Megyei Jogú Város közigazgatási területén a zöldterületek gondozásában, az önkormányzat tulajdonában álló ingatlanok felújítási és karbantartási munkálataiban.

*A Regionális Szociális Forrásközpont Közhasznú Nonprofit Kft.* az Önkormányzattal kötött ellátási szerződésben foglaltak szerint a fogyatékos személyek ellátásában vesz részt: Támogató Szolgálatot működtet, melynek keretében a fogyatékos személyek lakókörnyezetben történő ellátását biztosítja, segíti a lakáson kívül elérhető közszolgáltatások elérését, lakáson belüli speciális segítségnyújtást biztosít, továbbá Fogyatékos Emberek Nappali Szolgálatát működtet, ennek keretében munka rehabilitációs és fejlesztő felkészítő foglalkoztatást szervez a fogyatékos emberek számára.

Az elmúlt időszakban a szakmai egyeztetések során többször felvetődött a két Kft. egyesítése az alábbi indokok alapján:

* a két nonprofit Kft. keretében ellátott feladatok nagysága, összetettsége nem indokolja a külön szervezetben történő feladatellátást;
* az egyesülés kapcsán megvalósul a szociális szolgáltatások egységes elvek mentén történő biztosítása, a rendelkezésre álló erőforrások hatékonyabb kiaknázása, koordinációja;
* az irányítási, gazdálkodási, adminisztrációs feladatok egy szervezet keretében történő ellátása kapcsán költséghatékonyabb működés valósítható meg,
* a jelzett rövid távú költségcsökkenésen túlmenően a tapasztalatok azt mutatják, hogy hosszabb távon - az összevont szervezetek működésének racionalizálása következtében - további megtakarítások várhatóak,
* a költséghatékonyabb működés következtében elérhető megtakarítás szociális ellátásokra történő visszaforgatása növelheti a támogatások, szolgáltatások hatásosságát.

Jelenleg a Savaria REHAB-TEAM Szociális Szolgáltató és Foglalkoztatási Kiemelkedően Közhasznú Nonprofit Kft.keretében működik a LOGO Ifjúsági Iroda, amelynek feladatai az alábbiak:

* nyitott tér szolgáltatás (ennek keretében Ifjúsági közösségi tér működtetése, közösségi játékok biztosítása, számítógép használat online lehetőségekkel),
* rendezvények – szabadidős programok szervezése,
* tanácsadás (Eurodesk – Erasmus+),
* kortárssegítés (kortárssegítő képzés - együttműködés keretében, kortárs koordináció - Kortárs Klub),
* EU-s projektek, Erasmus + program népszerűsítése a 2014-2015 Eurodesk pályázat keretében,
* Összetartozunk határon túli középiskolás fiatalok anyanyelvi táborának szakmai lebonyolítása (együttműködések keretében).

E feladatok szakmailag az AGORA Szombathelyi Kulturális Központ tevékenységéhez illeszkednek, ezért célszerűbb és hatékonyabb lenne a LOGO Ifjúsági Irodának az AGORA Szombathelyi Kulturális Központ keretében történő működtetése.

Előzőekre is tekintettel Szombathely Megyei Jogú Város Közgyűlése a „Szent Márton Köpenye Szociális Program” programelemeként tárgyalt arról, hogy a megváltozott jogszabályi környezet és állami finanszírozás csökkenése miatt indokolt a szociális ellátórendszer működésének vizsgálata. A Közgyűlés az 51/2015.(II.26.) Kgy. számú határozatában felkérte a polgármestert, hogy a Program elemeinek kidolgozásához szükséges intézkedéseket tegye meg, és az egyes programelemekre vonatkozó részletes javaslatát terjessze a Közgyűlés elé.

Fentiek alapján javasolom a Tisztelt Közgyűlésnek, hogy értsen egyet a Savaria REHAB-TEAM Szociális Szolgáltató és Foglalkoztatási Kiemelkedően Közhasznú Nonprofit Kft., és a Regionális Szociális Forrásközpont Közhasznú Nonprofit Kft. 2016. január 1. napjával történő egyesülésével.

A Polgári Törvénykönyvről szóló 2013. évi V. törvény (a továbbiakban: Ptk.) tartalmazza a gazdasági társaságok egyesülésével kapcsolatos rendelkezéseket. A Ptk. 3:44. § (1) bekezdése értelmében a jogi személy más jogi személyekkel összeolvadás vagy beolvadás útján egyesülhet. Összeolvadásnál az összeolvadó jogi személyek megszűnnek, és új jogi személy jön létre általános jogutódlás mellett. Beolvadásnál a beolvadó jogi személy szűnik meg, általános jogutódja az egyesülésben részt vevő másik jogi személy.

A Ptk. 3:44. § (1) bekezdése úgy rendelkezik, hogy ha az egyesülésben részt vevő jogi személyek mindegyike határoz az egyesülés kezdeményezéséről, az ügyvezetéseik kötelesek az átalakulási tervnek megfelelő tartalommal közös egyesülési tervet készíteni, amelynek tartalmaznia kell valamennyi részt vevő jogi személy vagyonmérleg-tervezetét, valamint az egyesüléssel létrejövő jogi személy nyitó vagyonmérleg-tervezetét. A (3) bekezdés rendelkezik arról, hogy az egyesülésben részt vevő jogi személyek az egyesülési terv elfogadásáról külön-külön döntenek. Az egyesülési tervet akkor kell elfogadottnak tekinteni, ha azt az egyesülésben részt vevő valamennyi jogi személy elfogadta.

A Ptk. 3:136. §-a alapjángazdasági társaság más gazdasági társasággal, valamint szövetkezettel és egyesüléssel egyesülhet.

Javasolom, hogy az egyesülés a Savaria REHAB-TEAM Szociális Szolgáltató és Foglalkoztatási Kiemelkedően Közhasznú Nonprofit Kft. Regionális Szociális Forrásközpont Közhasznú Nonprofit Kft.-be történő beolvadásával valósuljon meg az előterjesztésben foglaltak figyelembe vételével.

Összegezve a fenti rendelkezéseket, a gazdasági társaságok beolvadással történő egyesülése két lépésben valósulhat meg.

A Tisztelt Közgyűlésnek első lépésben a júniusi ülésén arról kell döntenie, hogy elhatározza a gazdasági társaságok beolvadással történő egyesülését 2015. december 31-i fordulónappal, azaz 2016. január 1. napjától, továbbá felkéri a társaságok ügyvezetéseit közös egyesülési terv készítésére, amely tartalmazza a résztvevő gazdasági társaságok vagyonmérleg-tervezeteit, valamint a továbbműködő gazdasági társaság vagyonmérleg-tervezetét 2015. június 30-i fordulónappal.

A Közgyűlés a vagyonmérleg-tervezet elkészítését követően a szeptemberi ülésén tárgyalja az egyesülési tervet, illetve a vagyonmérleg-tervezetet, illetve elhatározza a vagyonmérleg 2015. december 31-i fordulónappal történő elkészítését. A vagyonmérleg-tervezet elfogadását, illetve a létesítő okirat aláírását követő nyolc napon belül a társaság köteles erről a Cégközlönyben közlemény közzétételét kezdeményezni, amelyet két egymást követő lapszámban kell közzétenni. Ezt követi a cégbírósági eljárás, illetve a változások átvezetése.

Az egyesülés eredményeként 2016. január 1. napjától a Savaria REHAB-TEAM Szociális Szolgáltató és Foglalkoztatási Közhasznú Nonprofit Kft. a Regionális Szociális Forrásközpont Közhasznú Nonprofit Kft.-be beolvadva működik tovább.

Kérem a Tisztelt Közgyűlést, hogy az előterjesztést megtárgyalni, és a határozati javaslatot jóváhagyni szíveskedjék.

**Szombathely, 2015. június „ ”**

**(: Dr. Puskás Tivadar :)**

**HATÁROZATI JAVASLAT**

**……../2015. (VI.18.) Kgy. számú határozat**

1. Szombathely Megyei Jogú Város Közgyűlése a „Javaslat a Savaria REHAB-TEAM Szociális Szolgáltató és Foglalkoztatási Kiemelkedően Közhasznú Nonprofit Kft. és a Regionális Szociális Forrásközpont Közhasznú Nonprofit Kft. összevonására” című előterjesztést megtárgyalta, és úgy határozott, hogy a Savaria REHAB-TEAM Szociális Szolgáltató és Foglalkoztatási Közhasznú Nonprofit Kft. és a Regionális Szociális Forrásközpont Közhasznú Nonprofit Kft. a Ptk. 3:44. § (1) bekezdése alapján 2016. január 1. napjával egyesüljön olyan módon, hogy előbbi gazdasági társaság az utóbbi gazdasági társaságba beolvad.
2. A Közgyűlés felkéri az egyesülésben részt vevő gazdasági társaságok ügyvezetőit, hogy a Ptk. 3:44. § (2) bekezdésében meghatározott közös egyesülési tervet a Közgyűlés szeptemberi ülésére készítsék el.
3. A Közgyűlés egyetért azzal, hogy a LOGO Ifjúsági Iroda 2016. január 1. napjától az AGORA Szombathelyi Kulturális Központ keretében működjön. A Közgyűlés felkéri az egyesülésben részt vevő gazdasági társaságok ügyvezetőit, hogy az egyesülési tervet ennek megfelelően készítsék el. A közgyűlés felkéri a polgármestert, hogy az AGORA Szombathelyi Kulturális Központ Alapító okiratának a LOGO Ifjúsági Iroda feladataival kiegészített módosítását terjessze a Közgyűlés elé.

**Felelős:** Dr. Puskás Tivadar polgármester

Koczka Tibor alpolgármester

Dr. Károlyi Ákos jegyzői feladatokat ellátó aljegyző

/a végrehajtás előkészítéséért:

Dr. Horváthné Németh Klára, a Regionális Szociális Forrásközpont Közhasznú

Nonprofit Kft. ügyvezetője,

Bujtás Edit, a Savaria REHAB-TEAM Szociális Szolgáltató és Foglalkoztatási

Közhasznú Nonprofit Kft. ügyvezetője,

Parais István, az AGORA Szombathelyi Kulturális Központ igazgatója,

Lakézi Gábor a Városüzemeltetési Osztály vezetője,

dr. Bencsics Enikő, az Egészségügyi és Közszolgálati Osztály vezetője/

**Határidő:** azonnal /az 1. pont vonatkozásában/

szeptemberi Közgyűlés /a 2. és 3. pont vonatkozásában/